Mississauga

**Mississauga** ([ˌmɪsɪˈsɔːɡə] ) on kaupunki Ontarion provinssissa Kanadassa Toronton kaupungin lounaispuolella. Mississauga kasvoi maaseudusta kaupungiksi Toronton vauhdittamana vasta toisen maailmansodan jälkeen ja nykyisin se on yksi Kanadan nopeimmin kasvavista kaupungeista. Vuoden 2016 väestönlaskennan mukaan Mississaugan asukasluku oli 721&nbsp;599.

## Maantiede

Mississauge sijaitsee Ontarion provinssin koillisosassa heti Toronton kaupungista lounaaseen Ontariojärven rannalla.

## Historia
Nykyisen Mississaugan alkuperäisasukkaita olivat mississauga-intiaanit. Paikalliset intiaanit tekivät kauppaa ranskalaisten turkiskauppiaiden kanssa Creditjoen suulla aina vuoteen 1805 saakka, jolloin britit ostivat joen suun ja sitä ympäröineen alueen. Siirtolaisia alkoi saapua alueelle Britanniasta ja Yhdysvalloista vuonna 1806. Siirtolaisten määrän kasvaessa britit päättivät ostaa loputkin mississaugojen omistamista alueista ja heidät siirrettiin reservaattiin joen suulta pohjoiseen, sekä sieltä edelleen vuonna 1847 nykyiseen Grand Riverin reservaattiin. Mississaugassa siirtolaiset asettuivat useisiin eri kyliin, kuten Cooksville, Dixie, Erindale, Streetsville ja Meadowvale. Hallinnollisesti alue oli nimeltään Toronto Township. Sen asukasluku oli vuonna 1850 noin 7&nbsp;500 ja vuonna 1945 noin 15&nbsp;000.

Nykyisen Mississaugan silloinen maaseutu alkoi kehittyä kaupungiksi varsinaisesti vasta toisen maailmansodan jälkeen, jolloin autojen ja päällystettyjen teiden kehitys mahdollisti suuremman Toronton asukkaiden muuttaa kauemmaksi itse kaupungista esikaupunkialueille halvemman asumisen perässä. Alueelle alkoi kohota kerrostaloasuntoja, toimistorakennuksia ja kauppakeskuksia. Vuonna 1968 alueen asukasluku oli jo 100&nbsp;000 ja kaupunki Mississaugasta tehtiin hallinnollisesti vuonna 1974. Mississauga on edelleen yksi Kanadan nopeimmin kasvavista kaupungeista.

## Talous
Mississauga on yksi Kanadan johtavista teollisuuden ja kaupan keskuksista. Kaupungissa on esimerkiksi lentokone- ja autoteollisuutta, petrokemia- ja lääketeollisuutta, sekä teräs- ja rakennusmateriaaliteollisuutta. Rekisteröityjä yrityksiä kaupungissa on lähes 55&nbsp;000 ja ne työllistävät yli 425&nbsp;000 henkilöä. Monien kanadalaisten yritysten päätoimistot sijaitsevat Mississauga. Fortune 500 Kanadan luettelon johtavista kanadalaisyrityksistä 61 pitää pääkonttoriaan tai huomattavaa sivukonttoriaan Mississaugassa.

## Liikenne

Mississaugassa sijaitsee Kanadan vilkasliikenteisin lentoasema Toronton Pearsonin kansainvälinen lentoasema, minkä lisäksi kaupunkiin kulkee kaksi kansallista rautatietä. Kaupungin läpi kulkee merkittäviä valtateitä ja Ontariojärven rannalla on satama.

## Väestö
Mississaugan asukasluku oli Kanadan vuoden 2016 väestönlaskennan mukaan 721&nbsp;599 ja vuoden 2011 vastaavan laskennan mukaan 713&nbsp;443.

Vuonna 2016 kaupungin asukkaista 329&nbsp;990 puhui äidinkielenään englantia ja 7&nbsp;015 ranskaa. 342&nbsp;810 henkilöä puhui äidinkielenään jotakin muuta kieltä, kuin kahta virallista kieltä. Suurimpien vieraiden kielten joukossa olivat urdu (38&nbsp;575), arabia (2&nbsp;900), puola (26&nbsp;610), mandariinikiina (23&nbsp;275) tagalog (20&nbsp;325) ja pandžabi (20&nbsp;235).

Kaupungin asukkaista 381&nbsp;730 oli maahanmuuttajataustaisia. Eniten maahanmuuttajia oli saapunut Intiasta (54&nbsp;630), Pakistanista (35&nbsp;855), Filippiineiltä (28&nbsp;330), Kiinasta (23&nbsp;110) ja Puolasta (21&nbsp;685).

## Lähteet

## Aiheesta muualla